Ofsajd (grupa)

Ofsajd je punk band iz Sarajeva, Bosna i Hercegovina, osnovana 2001. godine.

Biografija

Ofsajd je formiran 2001. godine. Svoj prvi nastup održavaju u Sarajevu 2. juna 2002. godine.

Krajem juna 2002. godine, članovi grupe na nagovor prijatelja snimaju prve probne snimke u prostorijama jedne sarajevske osnovne škole. Nepunih mjesec dana kasnije objavljuju materijal kao "DIY izdanje", pod jednostavnim nazivom "Ofsajd". Od šest pjesama koje su se našle na snimku izdvaja se pjesma "Generaciji", koja će ubrzo postati zaštitni znak grupe. Nekoliko godina kasnije prvi album dobija taj naziv.

Grupa Ofajd skreće pažnju već svojim prvim snimkom. Međutim, ozbiljniji rad grupe tek počinje u maju 2003. godine kada samostalno objavljuju demo album sa 20 autorskih pjesama, privremenog naziva "Pst, genije stvara". Album snimaju u kućnom studiju. Zahvaljujući kvalitetnom audio zapisu slijede brojni nastupi širom Bosne i Hercegovine i Hrvatske.

U oktobru 2003. godine snima se prvi živi audio zapis sa koncerta održanog u Sarajevu (CDA), gdje su nastupali sa grupama "Protest" i "Validna legitimacija". Do kraja godine sviraju u svim tada aktuelnim sarajevskim rock klubovima čime se izdvajaju od drugih underground bendova.

Početkom 2004. godine se odlučuju za ponovno snimanje pojedinih pjesama, a kao rezultat toga, pjesma "Tri zvijezde do zore (in memoriam)" objavljena je na kompilaciji "Demo 202" koju izdaje kultni sarajevski "Radio 202". Pjesme "Sarajevo" i "Pogled na zapad" su objavljene na antimilitarističkoj kompilaciji "New 3iyo’s Disorder", koju 2005. godine izdaje "Kampanja za prigovor savjesti u BiH".

U februaru 2006. godine u studiju "Fondacija za kreativni razvoj" u Sarajevu snimaju svoj prvi studijski album "Generaciji", čime objedinjuju svoj rad u protekle četiri godine. Album objavljuju samostalno kao "DIY izdanje" u oktobru 2007. godine i distribuiraju ga na svojim koncertima i u pojedinim omladinskim organizacijama u Bosni i Hercegovini. Bio je jedan od najboljih albuma mlađe bosanskohercegovačke Punk scene, što potvrđuje i tiraž rasprodan u kratkom vremenu. Sa albuma „Generaciji“ izdvajaju se pjesme "Visoki predstavnik", "Pjanska", "Mi hoćemo pare". Pjesme "Tri zvijezde do zore (in memoriam)" - koja dobija i svoje video izdanje u režiji Vedada Trbonje -, zatim "Sarajevo", "Pogled na zapad", "Stroj" i "Generaciji" još jednom potvrđuju status hitova koje publika rado pjeva na njihovim koncertima. I pjesma "Epilog" dobija svoj video uradak, a ideja je bila da se snimi "non cut movie" (film u jednom kadru), u produkciji emisije "Music Life" Federalne televizije.

Članovi

 Gligor Popović, vokal i gitara
 Vanja Čerimagić, gitara
 Haris Saračević, bass
 Dragan Stahor, bubanj

Diskografija

Studijski albumi
 Generaciji / DIY (2007)

Kompilacije

 Demo 202 / Radio 202 (2004)
 New 3iyo’s Disorder / Kampanja za prigovor savjesti u BiH (2005)
 Svi u borbu za socijalnu pravdu / Anarhopunk savez (2007)
 Live and Loud / LIVEandLOUD Festival Zadar (2008)

Video spotovi
 Tri zvijezde do zore (In memoriam) (2008)
 Epilog (2009)

Vanjski linkovi
 Zvanični profil grupe Ofsajd na MySpace-u

Kategorija:Bosanskohercegovačke muzičke grupe
Kategorija:Muzičke grupe osnovane 2001.